CELEX: 52018PC0322
Language: da
Date: 2018-05-02
Title: Forslag til RÅDETS FORORDNING om fastlæggelse af den flerårige finansielle ramme for årene 2021-2027

EUROPA-KOMMISSIONEN
            Bruxelles, den 2.5.2018
            COM(2018) 322 final
            2018/0132(APP)
            Forslag til
            RÅDETS FORORDNING
            om fastlæggelse af den flerårige finansielle ramme for årene 2021-2027
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               I henhold til artikel 312 i traktaten om Den Europæiske Unions funktionsmåde ("traktaten") skal den flerårige finansielle ramme fastlægges i en forordning, som Rådet vedtager med enstemmighed. Rammen fastlægger de årlige lofter for bevillinger til forpligtelser for hver enkelt udgiftskategori og det årlige loft for bevillinger til betalinger, og den omfatter alle andre bestemmelser, der kan medvirke til en problemfri afvikling af den årlige budgetprocedure.
            
            
               Den første flerårige finansielle ramme (der dengang hed de finansielle overslag) blev vedtaget for 30 år siden sammen med bestemmelserne om interinstitutionelt samarbejde og budgetdisciplin
                  1
               . Denne og de efterfølgende finansielle rammer har gjort det muligt at forbedre og lette den årlige budgetprocedure og samarbejdet mellem institutionerne og samtidig øge budgetdisciplinen og forudsigeligheden i finansieringen af flerårige programmer og investeringer.
            
            
               Ved at forankre den flerårige finansielle ramme i Unionens primære ret (traktaten) anerkendes rammens betydning som en hjørnesten i Den Europæiske Unions budgetstruktur.
            
            
               Den gældende flerårige finansielle ramme for årene 2014-2020 blev vedtaget den 2. december 2013
                  2
               . Samme dag godkendte Europa-Parlamentet, Rådet og Kommissionen den interinstitutionelle aftale om budgetdisciplin, om samarbejde på budgetområdet og om forsvarlig økonomisk forvaltning
                  3
               . Forordningen om den flerårige finansielle ramme blev revideret i 2015
                  4
                i medfør af bestemmelserne i forordningens artikel 19 for at tage højde for den sene programmering af midler under delt forvaltning og igen den 20. juni 2017 efter midtvejsgennemgangen
                  5
               .
            
            
               Denne begrundelse er koncentreret om elementer, der er nye, eller elementer, som Kommissionen foreslår at ændre sammenlignet med den gældende forordning, både hvad angår forslaget til forordning om fastlæggelse af den flerårige finansielle ramme for årene 2021-2027 ("FFR-forordningen") og udkastet til interinstitutionel aftale om samarbejde på budgetområdet og om forsvarlig økonomisk forvaltning
                  6
                ("udkastet til IIA").
            
            
               I disse forslag fastsættes den 1. januar 2021 som ikrafttrædelsesdato. Forslagene fremlægges for EU-27 i overensstemmelse med Det Forenede Kongeriges meddelelse om at udtræde af Den Europæiske Union og Euratom i henhold til artikel 50 i traktaten om Den Europæiske Union, som Rådet modtog den 29. marts 2017.
            
            
               2.Et nyt, moderne budget
            
            
               2.1.Primære politiske retningslinjer
            
            
               Forslaget til FFR-forordning og udkastet til IIA følger de principper og primære politiske mål, der er beskrevet i Kommissionens meddelelse "Et moderne budget for en Union, der beskytter, styrker og forsvarer – Den flerårige finansielle ramme 2021-2027", vedtaget den 2. maj 2018
                  7
                ("FFR-meddelelsen"), navnlig hvad angår den periode, som FFR'en dækker, dens struktur, som afspejler politiske prioriteter, behovet for øget fleksibilitet og de beløb, der er fastlagt i selve FFR'en.
            
            
               2.2.FFR-struktur og FFR-lofter
            
            
               Strukturen for FFR'ens udgiftsområder afspejler forslaget til et mere strømlinet og gennemsigtigt budget, der koncentrerer sig om klare politiske prioriteter. Detaljerne i strukturen og de politikker, der er omfattet af hvert udgiftsområde, er beskrevet i FFR-meddelelsen.
            
            
               FFR'en er delt op i syv udgiftsområder og tre underområder: "Økonomisk, social og territorial samhørighed" under udgiftsområde II, "Markedsrelaterede udgifter og direkte betalinger" under udgiftsområde III og "Institutionernes administrative udgifter" under udgiftsområde VII (se tabellen i bilaget til denne forordning).
            
            
               Med henblik på at understøtte Unionens prioriteter i en kontekst med 27 medlemsstater og opføre Den Europæiske Udviklingsfond på Unionens budget foreslår Kommissionen for FFR'en for perioden 2021-2027 et loft for forpligtelser på 1 134,6 mia. EUR i faste 2018-priser svarende til 1,11 % af EU's BNI og et tilsvarende loft for betalinger på 1 104,8 mia. EUR i faste 2018-priser svarende til 1,08 % af EU's BNI.
            
            
               Sammen med dette forslag foreslår Kommissionen en lovgivningspakke om reformen af ordningen for Unionens egne indtægter, herunder forslag til Rådets afgørelse om ordningen for Den Europæiske Unions egne indtægter
                  8
               , der omfatter en forhøjelse af loftet for årlige indkaldelser af egne indtægter til dækning af betalinger til 1,29 % af BNI og til dækning af forpligtelser til 1,35 % af BNI. Denne forhøjelse afspejler et større betalingsbehov knyttet til opførelsen af Den Europæiske Udviklingsfond på budgettet og finansieringen af nye prioriteter sammenholdt med behovet for at have en tilstrækkelig sikkerhedsmargin med henblik på at sikre, at Unionen – uanset omstændighederne – er i stand til at opfylde sine finansielle forpligtelser.
            
            
               2.3.Fleksibilitet
            
            
               Den finansielle ramme skal sikre budgetdisciplin, men samtidig også en passende fleksibilitet, der gør det muligt effektivt at tildele midler og sætte Unionen i stand til at reagere hurtigt på uforudsete omstændigheder og nødsituationer.
            
            
               I de første år af FFR'en for årene 2014-2020 har Unionen været konfronteret med uforudsete udfordringer af et hidtil uset omfang som følge af ustabilitet i naboområderne, hvilket har ført til trusler mod sikkerheden og meget store flygtningestrømme. Med henblik på at mobilisere yderligere finansielle midler til foranstaltninger til håndtering af ovennævnte udfordringer, blev der gjort omfattende brug af fleksibiliteten i FFR'en, navnlig i form af anvendelsen af særlige instrumenter oprettet som en del af FFR-forordningen. Det gjorde det muligt for Unionen at tage afgørende skridt, men testede også budgettets fleksibilitet til det yderste.
            
         
         
            
               
                  I forbindelse med midtvejsgennemgangen/-revisionen af FFR'en for perioden 2014-2020
                     9
                  , der blev gennemført i 2016, blev fleksibilitetsinstrumenterne derfor nøje vurderet, hvorpå der blev indført yderligere forbedringer i forbindelse med 2017-revisionen af FFR-forordningen.
               
            
            
               En række parametre, såsom længden af den periode, som FFR'en dækker, antallet og opbygningen af udgiftsområder, andelen af EU's bidrag, der på forhånd er allokeret til medlemsstater og regioner eller på forhånd er fastlagt ved hjælp af "referencebeløb" i lovgivning vedtaget ved fælles beslutningstagning, de disponible margener inden for hvert udgiftsloft og margenerne mellem lofterne i FFR'en og loftet for egne indtægter, har betydning for graden af fleksibilitet eller usmidighed i en finansiel ramme. Kommissionen har under udarbejdelsen af forslagene til den næste FFR taget hensyn til disse aspekter.
            
            
               Af de grunde, der er beskrevet i FFR-meddelelsen, vil den næste FFR nu mere end nogensinde bygge på budgetfleksibilitet som grundlæggende princip. Idet der bygges videre på de innovative bestemmelser, der allerede er fastsat i FFR'en for perioden 2014-2020 bør der i fremtiden være fokus på at konsolidere, styrke og strømline fleksibilitetsinstrumenterne med henblik på at skabe smidigere rammer, men samtidig bevare den stabilitet, som FFR'en giver.
            
            
               Kommissionen foreslår derfor at indarbejde følgende fleksibilitetsbestemmelser i FFR-forordningen og udkastet til IIA:
            
            
               1.Maksimere anvendelsen af udgiftslofterne ved hjælp af specifik og størst mulig fleksibilitet mellem udgiftsområder og år: ud over at fastholde et tilstrækkeligt niveau for uudnyttede margener, foreslår Kommissionen fuldt ud at udnytte de mekanismer i den samlede margen for betalinger, der blev indført med den gældende FFR. Som en nyhed foreslår Kommissionen at udvide størrelsen og omfanget af den gældende samlede margen for forpligtelser med henblik på at oprette en EU-reserve, der finansieres ved hjælp af de margener, der resterer under lofterne for forpligtelser for det foregående regnskabsår, og de midler, der er forpligtet på EU-budgettet, men i sidste ende ikke udnyttet til gennemførelsen af EU-programmer og derpå frigjort. Desuden fastholdes margenen til uforudsete udgifter som et instrument, der kan anvendes som sidste udvej.
            
            
               2.Det foreslås at øge fleksibiliteten inden for udgiftsområderne ved at give mulighed for afvigelser på 15 % mod i dag 10 % fra de vejledende beløb i de programmer, der er vedtaget ved fælles beslutningstagning.
            
            
               3.Med hensyn til særlige instrumenter, der gør det muligt at opføre bevillinger på budgettet ud over lofterne i FFR'en, bør det præciseres, at dette gælder såvel mobiliserede forpligtelsesbevillinger som mobiliserede betalingsbevillinger. Desuden:
            
            
               (a)revideres og, hvis det er nødvendigt (f.eks. for at give mulighed for at aktivere nødhjælpsreserven i forbindelse med nødsituationer uden for Unionen), udvides anvendelsesområdet for visse særlige instrumenter, f.eks. Den Europæiske Fond for Tilpasning til Globaliseringen og nødhjælpsreserven, og mobiliseringsprocedurerne strømlines
            
            
               (b)foreslås det at forhøje de maksimale beløb, der hvert år er til rådighed for Den Europæiske Fond for Tilpasning til Globaliseringen, Den Europæiske Unions Solidaritetsfond, nødhjælpsreserven og fleksibilitetsinstrumentet. Endelig bør fleksibilitetsinstrumentet også kunne anvende den uudnyttede andel af de årlige beløb for nødhjælpsreserven som det allerede er tilfældet for Den Europæiske Unions Solidaritetsfond og Den Europæiske Fond for Tilpasning til Globalisering.
            
            
               2.4.Justeringer, gennemgang og revision af FFR'en
            
            
               FFR'en perioden 2021-2027 er udtrykt i 2018-priser. Proceduren for den tekniske justering af FFR'en fastholdes, hvilket også gælder deflatoren på 2 %. Den årlige tekniske justering omfatter også beregninger af beløbene for den samlede margen for betalinger, den samlede margen for forpligtelser (EU-reserven), fleksibilitetsinstrumentet og margenen til uforudsete udgifter i overensstemmelse med forordningens bestemmelser om maksimale årlige beløb og overførslen af uudnyttede beløb, der stammer fra tidligere år. Resultatet af justeringerne bør meddeles budgetmyndigheden forud for budgetproceduren for regnskabsåret n+1.
            
            
               Justeringerne af FFR-lofterne kan også skyldes andre omstændigheder. Det kan f.eks. være for at give mulighed for at genopføre forpligtelser i tilfælde af forsinket vedtagelse af nye regler eller programmer under delt forvaltning eller for at justere rammebeløbene for samhørighedspolitikken, således at tildelingsmetoden er tilpasset de seneste statistikker. Det kan også være for at give mulighed for at genopføre bevillinger som følge af ophævelsen af suspensionsforanstaltninger fastsat i basisretsakter, der knytter effektiviteten af visse fonde til forsvarlig økonomisk styring eller til beskyttelse af Unionens budget i tilfælde af generaliserede mangler i medlemsstaterne for så vidt angår retsstatsprincippet.
            
            
               Det forekommer hensigtsmæssigt at bibeholde de bestemmelser, der fastsætter de omstændigheder, der udløser en revision af FFR'en (ændringer af traktaterne, såfremt disse har budgetmæssige virkninger, udvidelse af Unionen, Cyperns genforening).
            
            
               Det forventes, at der foretages en midtvejsgennemgang af FFR'en i slutningen af 2023. Denne gennemgang ledsages om nødvendigt af relevante forslag til revision af forordningen.
            
            
               3.
                     Juridiske aspekter af forslaget
            
            
               3.1.Forordningen om fastlæggelse af den flerårige finansielle ramme
            
            
               I henhold til den gældende forordning (EU, Euratom) nr. 1311/2013 er bestemmelserne i udkastet til FFR-forordningen opdelt i kapitler. Rækkefølgen er nogle steder blevet ændret med henblik på at forbedre præsentationen.
            
            
               Kapitel 1 – Almindelige bestemmelser
            
            
               Artikel 1 – Den flerårige finansielle ramme
            
            
               I artikel 1 fastsættes den periode, som FFR'en dækker. Denne periode er fastsat til syv år (fra 2021 til 2027) af de grunde, der er angivet i FFR-meddelelsen.
            
         
         
            
               Artikel 2 – Overholdelse af lofterne i FFR'en
            
            
               Artikel 2, stk. 1, henviser til bilaget, der indeholder FFR-lofterne, og pålægger institutionerne at overholde lofterne under budgetproceduren i overensstemmelse med traktatens bestemmelser. 
            
            
               Den indeholder også bestemmelser om justering af underloftet for markedsrelaterede udgifter og direkte betalinger i overensstemmelse med anvendelsen af fleksibilitet mellem den fælles landbrugspolitiks to søjler som fastsat i lovgivningen herom.
            
            
               I stk. 2 introduceres de særlige instrumenter, for hvilke der er fastsat nærmere bestemmelser i kapitel 3 i udkastet til forordning (artikel 9-14), ud fra princippet om, at disse instrumenter ikke er omfattet af FFR, og at deres finansiering under specifikke omstændigheder mobiliseres ud over lofterne i FFR'en både for forpligtelsesbevillinger og for de tilsvarende betalingsbevillinger. For at bevare den nuværende fleksibilitet og fastholde institutionernes rolle i forbindelse med anvendelsen af disse instrumenter, medtages procedurerne for anvendelsen af disse instrumenter i udkastet til IIA.
            
            
               I stk. 3 gengives teksten i den nuværende artikel 3, stk. 3, idet den strømlines med definitionen på finansiel bistand til medlemsstater i finansforordningens afsnit X
                  10
               . Dette omfatter ethvert lån til medlemsstaterne, der ydes under betalingsbalancemekanismen
                  11
                og den europæiske finansielle stabiliseringsmekanisme ("EFSM")
                  12
                samt den nye investeringsstabiliseringsfunktion, som skal yde lån til medlemsstater, der oplever store asymmetriske chok. Det fastholdes, at hvis tilbagebetalingen af et garanteret lån, der er ydet under finansiel bistand til medlemsstaterne, skal dækkes over Unionens budget, medtages sådanne eventuelle udgifter ikke i FFR'en (beløbene mobiliseres i stedet ud over lofterne i FFR).
            
            
               Det loft, der begrænser Unionens mulighed for at garantere lån via Unionens budget, er loftet for egne indtægter, ikke loftet i FFR.
            
            
               Artikel 3 – Overholdelse af loftet for egne indtægter
            
            
               Denne artikel gengiver teksten i artikel 4 i den gældende forordning. Det må sikres, at loftet for egne indtægter overholdes for hvert år. Hvis lofterne for betalingsbevillinger medfører, at opkrævningssatsen for egne indtægter overstiger loftet for egne indtægter, må lofterne i FFR'en justeres. 
            
            
               Kapitel 2 – Justering af FFR
            
            
               Artikel 4 – Den samlede margen for betalinger
            
            
               Denne artikel gengiver teksten i artikel 5 i den gældende forordning, som den bør gælde for perioden 2022-2027, dog uden nogen former for begrænsninger, hvad angår størrelsen på justeringen af lofter, for at sikre specifik og størst mulig fleksibilitet.
            
            
               Artikel 5 – Tekniske justeringer
            
            
               Denne artikel gengiver teksten i artikel 6 i den gældende forordning. FFR'en er udtrykt i 2018-priser. Proceduren for den årlige tekniske justering af FFR'en fastholdes, hvilket også gælder deflatoren på 2 %. I stk. 1 ændres rækkefølgen på litra d) til f) med henblik på at afspejle rækkefølgen på artiklerne i kapitel 3.
            
            
               Artikel 6 – Justeringer af rammebeløbene for samhørighedspolitikken
            
            
               Denne artikel gengiver teksten i artikel 7 i den gældende forordning hvad angår justeringer af rammebeløbene for samhørighedspolitikken efter de seneste statistiske oplysninger, med undtagelse af gennemgangen af berettigelsen til støtte fra Samhørighedsfonden. Der er foretaget ændringer for at afspejle tidsplanen for FFR'en for perioden 2021-2027.
            
            
               Artikel 7 – Justeringer i forbindelse med foranstaltninger, der er knyttet til forsvarlig økonomisk styring eller til beskyttelse af Unionens budget i tilfælde af generaliserede mangler i medlemsstaterne for så vidt angår retsstatsprincippet
            
            
               Denne artikel gengiver teksten i artikel 8 i den gældende forordning med hensyn til makroøkonomisk konditionalitet. Det foreslås at udvide denne mekanisme med henblik på at justere FFR-lofterne, som følge af ophævelsen af foranstaltninger vedrørende beskyttelse af Unionens budget i tilfælde af generaliserede mangler i medlemsstaterne for så vidt angår retsstatsprincippet
                  13
               . I begge tilfælde foreslås det, at den maksimale periode for genopførelse af suspenderede forpligtelser på budgettet begrænses til år n+2.
            
            
               Artikel 8 – Justering som følge af nye regler eller programmer under delt forvaltning
            
            
               Det foreslås at ændre lofterne i tilfælde af forsinket vedtagelse af nye regler eller programmer under delt forvaltning ved hjælp af en teknisk justering fremfor en revision, som det er tilfældet i dag (jf. artikel 19 i den gældende FFR-forordning), eftersom dette i alt væsentligt er en automatisk og mekanisk ændring, der bør gennemføres hurtigt for at fremme afslutningen af programmeringsprocessen. Det foreslås at overføre tildelinger, der ikke anvendes i 2021, til de fire efterfølgende år i perioden 2022-2025 i lige store trancher.
            
            
               Kapitel 3 – Særlige instrumenter
            
         
         
            
               Rækkefølgen på de særlige instrumenter ændres for først at medtage de to særlige instrumenter, der er knyttet til specifikke basisretsakter (Den Europæiske Fond for Tilpasning til Globaliseringen og Den Europæiske Unions Solidaritetsfond). Anvendelsesbestemmelserne er strømlinet i forordningen og udkastet til IIA under hensyntagen til de bestemmelser, der allerede er omfattet af de sektorspecifikke basisretsakter og finansforordningen.
            
            
               Artikel 9 – Den Europæiske Fond for Tilpasning til Globaliseringen
            
            
               Denne artikel gengiver teksten i artikel 12 i den gældende forordning. Målsætningerne og anvendelsesområdet for Den Europæiske Fond for Tilpasning til Globaliseringen fastsættes i den sektorspecifikke basisretsakt (forordning (EU) XXXX/XX
                  14
               ). Det maksimale årlige beløb forhøjes til 200 mio. EUR (i 2018-priser).
            
            
               Artikel 10 – Den Europæiske Unions Solidaritetsfond
            
            
               Denne artikel gengiver teksten i artikel 10 i den gældende forordning. Målsætningerne og anvendelsesområdet for Den Europæiske Unions Solidaritetsfond er fastsat i den sektorspecifikke basisretsakt (forordning (EF) nr. 2012/2002 som ændret ved Europa-Parlamentets og Rådets forordning (EU) nr. 661/2014 af 15. maj 2014), til hvilken der ikke foreslås ændringer. Det maksimale årlige beløb forhøjes til 600 mio. EUR (i 2018-priser).
            
            
               Artikel 11 – Nødhjælpsreserve
            
            
               Denne artikel svarer til artikel 9 i den gældende forordning. I lyset af behovet for at sikre EU-budgettets beredskabsevne og de nye udfordringer, som Unionen har stået og stadig står over for, foreslås det at udvide anvendelsesområdet for nødhjælpsreserven til operationer inden for EU med henblik på at oprette en fælles mekanisme, som økonomisk kan styrke EU-tiltag, der sættes i værk som svar på alle typer kriser (naturkatastrofer, nødsituationer i forbindelse med migrationsstyring, epidemier osv.) og på alle geografiske beliggenheder. For at maksimere EU-budgettets beredskabskapacitet er der ikke foretaget nogen øremærkning til eller prioritering af specifikke programmer. Der vil dog gælde visse midlertidige begrænsninger i løbet af året med henblik på at sikre, at der til enhver tid er kapacitet til at kunne reagere på interne eller eksterne kriser, og at der kan mobiliseres midler til at dække behov, der måtte opstå i slutningen af året. Det maksimale årlige beløb forhøjes til 600 mio. EUR (i 2018-priser).
            
            
               Artikel 12 – Den samlede margen for forpligtelser (EU-reserve)
            
            
               Denne artikel svarer til artikel 14 i den gældende forordning. I tillæg til de margener, der resterer under FFR-loftet for forpligtelser i år n-1, og som allerede vil gælde fra 2022, foreslås det, at ressourcerne under den samlede margen for forpligtelser (EU-reserven) fra 2023 forhøjes med beløb, der svarer til frigjorte bevillinger i år n-2, med undtagelse af frigjorte bevillinger, som genopføres i henhold til specifikke bestemmelser fastsat i finansforordningens artikel 15]. Anvendelsesbestemmelserne forbliver uændrede sammenlignet med den gældende samlede margen for forpligtelser.
            
            
               Artikel 13 – Fleksibilitetsinstrumentet
            
            
               Denne artikel svarer til artikel 11 i den gældende forordning. Det maksimale årlige beløb forhøjes til 1 mia. EUR (i 2018-priser). Derudover foreslås det, at tilføre fleksibilitetsinstrumentet de uudnyttede beløb under nødhjælpsreserven, der er bortfaldet i det foregående år, som det allerede er tilfældet for Den Europæiske Unions Solidaritetsfond og Den Europæiske Fond for Tilpasning til Globaliseringen i den gældende forordning. Beregningen af de beløb, der er til rådighed under fleksibilitetsinstrumentet, vil fortsat blive meddelt i forbindelse med den årlige tekniske justering, der er omhandlet i artikel 5.
            
            
               Artikel 14 – Margen til uforudsete udgifter
            
            
               Denne artikel gengiver teksten i artikel 13 i den gældende forordning.
            
            
               Kapitel 4 – Gennemgang og revision af FFR
            
            
               Artikel 15 – Revision af FFR
            
            
               Ordlyden i denne artikel svarer til artikel 17 i den gældende forordning. Teksten i stk. 3 om undersøgelse af mulighederne for omfordeling inden for det relevante udgiftsområde i FFR'en er blevet forenklet.
            
            
               Artikel 16 – Midtvejsgennemgang af FFR
            
            
               Denne artikel svarer til artikel 2 i den gældende forordning. Det foreslås, at Kommissionen inden udgangen af 2023 fremlægger en gennemgang af, hvordan FFR'en fungerer, om nødvendigt ledsaget af relevante forslag for resten af perioden, herunder forslag til revision af FFR'en (artikel 15, stk.1).
            
            
               Artikel 17 – Revision i forbindelse med budgetgennemførelsen
            
            
               Ordlyden i denne artikel svarer til artikel 18 i den gældende forordning. Den generelle bestemmelse om fristen for vedtagelse af revisionen fjernes for ikke at tidsbegrænse muligheden for at revidere FFR'en på grundlag af budgetgennemførelsen, hvis dette behov skulle opstå.
            
         
         
            
               Artikel 18 – Revision af FFR'en i tilfælde af en revision af traktaterne
            
            
               Denne artikel gengiver teksten i artikel 20 i den gældende forordning.
            
            
               Artikel 19 – Revision af FFR'en i tilfælde af en udvidelse af Unionen
            
            
               Denne artikel gengiver teksten i artikel 21 i den gældende forordning.
            
            
               Artikel 20 – Revision af FFR'en i tilfælde af Cyperns genforening
            
            
               Denne artikel gengiver teksten i artikel 22 i den gældende forordning.
            
            
               Kapitel 5 – Bidrag til finansieringen af storstilede projekter
            
            
               Artikel 21 – Bidrag til finansieringen af storstilede projekter
            
            
               Denne artikel svarer til artikel 16 i den gældende forordning. Det foreslås for perioden 2021-2027 at bibeholde bestemmelserne om fastsættelse af maksimumbeløb for bidragene fra Unionens almindelige budget til storstilede infrastrukturprojekter, der finansieres inden for FFR, men hvis levetid strækker sig langt ud over den periode, der er fastsat for FFR. 
            
            
               Dette berører storstilede projekter under det foreslåede europæiske rumprogram og den internationale termonukleare forsøgsreaktor (ITER-projektet).
            
            
               I henhold til den foreslåede bestemmelse skal det beløb, der er afsat i FFR'en i perioden 2021-2027, derfor "øremærkes". De lovgivningsmæssige retsakter, der vedrører ovennævnte programmer, skal overholde de finansielle bestemmelser i denne forordning.
            
            
               Kapitel 6 – Det interinstitutionelle samarbejde under budgetproceduren
            
            
               Artikel 22 – Det interinstitutionelle samarbejde under budgetproceduren
            
            
               Denne artikel gengiver teksten i artikel 23 i den gældende forordning.
            
            
               Artikel 23 – Budgettets enhed
            
            
               Denne artikel gengiver teksten i artikel 24 i den gældende forordning.
            
            
               Kapitel 7 – Afsluttende bestemmelser
            
            
               Artikel 24 – Overgangen til den næste flerårige finansielle ramme
            
            
               Ordlyden i denne artikel svarer til artikel 25 i den gældende forordning. Denne pålægger Kommissionen at fremlægge en ny FFR inden den 1. juli 2025. 
            
            
               De regler, der gælder i tilfælde af, at der ikke nås til enighed om en ny FFR inden udløbet af FFR'en i denne forordning er fastsat i Unionens primære ret (artikel 312, stk. 4, i TEUF), og det er derfor ikke nødvendigt at gengive dem i denne forordning. De er nævnt i betragtning 15.
            
         
         
            
               Artikel 25 – Ikrafttræden
            
            
               I den afsluttende artikel i udkastet til FFR-forordning fastsættes forordningens ikrafttrædelsesdato og anvendelsesdato. IIA træder i kraft samme dag, eftersom de to retsakter supplerer hinanden.
            
            
               3.2.Interinstitutionel aftale om samarbejde på budgetområdet og om forsvarlig økonomisk forvaltning
            
            
               Indledning – Punkt 1-6 i udkastet til IIA
            
            
               I indledningen til udkastet til IIA nævnes traktaten (artikel 295), aftalens bindende karakter og dens forbindelse til andre lovgivningsmæssige retsakter, som har tilknytning til FFR'en og budgetproceduren. Desuden beskrives aftalens opbygning, og ikrafttrædelsestidspunktet (den samme dato som for FFR-forordningen) fastsættes. 
            
            
               Den gengiver teksten i punkt 1-6 i den gældende IIA. 
            
            
               Del I – Bestemmelser vedrørende FFR
            
            
               A. Bestemmelser vedrørende FFR
            
            
               Punkt 7 i IIA vedrører margenerne under lofterne. I FFR-forordningen fastsættes der lofter for alle udgiftsområderne, som skal overholdes under hver årlig budgetprocedure i overensstemmelse med kravene i traktaten. Praksis med så vidt muligt at sikre, at der er tilstrækkelige margener under lofterne, bør imidlertid bibeholdes. Denne praksis indgår i det interinstitutionelle samarbejde og er udtryk for institutionernes velvillige indstilling under budgetproceduren. Bestemmelsen beholdes uden ændringer til punkt 8 i den gældende IIA, med undtagelse af referencen til underudgiftsområdet "Økonomisk, social og territorial samhørighed", der ikke findes i den nye FFR-struktur.
            
            
               I punkt 8 fastsættes det, at der skal foretages en ajourføring af overslagene over betalingsbevillinger efter 2027 i FFR'ens fjerde år i henhold til den nuværende praksis og punkt 9 i den gældende IIA.
            
            
               B. Bestemmelser vedrørende særlige instrumenter
            
            
               Punkt 9-13 svarer til punkt 10-14 i den gældende IIA. Heri fastsættes procedurerne for anvendelsen af følgende særlige instrumenter, der er fastsat i FFR-forordningen: Den Europæiske Fond for Tilpasning til Globaliseringen, Den Europæiske Unions Solidaritetsfond, nødhjælpsreserven, fleksibilitetsinstrumentet og margenen til uforudsete udgifter. Rækkefølgen på bestemmelserne ændres med henblik på at afspejle rækkefølgen i udkastet til FFR-forordning.
            
            
               Teksten i bestemmelserne ændres med henblik på at:
            
            
               ·strømline stemmereglerne for anvendelse af Den Europæiske Fond for Tilpasning til Globaliseringen, Den Europæiske Unions Solidaritetsfond og fleksibilitetsinstrumentet med reglerne for vedtagelsen af EU-budgettet, jf. artikel 314 i TEUF
            
            
               ·forenkle og strømline teksten de steder, hvor specifikke bestemmelser allerede er omfattet af finansforordningen eller de sektorspecifikke basisretsakter: reglerne for overførsler (Den Europæiske Fond for Tilpasning til Globaliseringen og nødhjælpsreserven), anvendelsesafgørelsen (Den Europæiske Fond for Tilpasning til Globaliseringen og Den Europæiske Unions Solidaritetsfond).
            
            
               Del II – Forbedring af det interinstitutionelle samarbejde på budgetområdet
            
            
               A. Proceduren for interinstitutionelt samarbejde
            
            
               Punkt 14 henviser til de nærmere bestemmelser om det interinstitutionelle samarbejde under budgetproceduren, der er omfattet i bilaget til IIA.
            
            
               I punkt 15 bibeholdes ordlyden i punkt 16 i den gældende IIA med ændringer for at tage højde for rapporter, for hvilke der nu er fastsat nærmere bestemmelser i finansforordningen (f.eks. trustfondene i artikel 41, stk. 6, og artikel 252, femårsprognoser for fremtidige ind- og udgående pengestrømme i artikel 247, stk. 1, litra c)). Teksten ændres også for at afspejle forslaget om at opføre Den Europæiske Udviklingsfond på Unionens budget fra 2021. Rapporten om Den Europæiske Udviklingsfond, der er omhandlet under punkt 15 i IIA, bør derfor kun gælde udestående spørgsmål vedrørende de tidligere europæiske udviklingsfonde.
            
            
               B. Indføjelse af finansielle bestemmelser i lovgivningsmæssige retsakter
            
         
         
            
               Bestemmelserne i den gældende IIA bibeholdes. Der bliver mulighed for større afvigelser fra beløbene i de lovgivningsmæssige retsakter, nemlig 15 % mod i dag 10 %, for at øge fleksibiliteten inden for udgiftsområderne (punkt 16). Denne bestemmelse gælder ikke beløb, som medlemsstaterne på forhånd er blevet tildelt for hele den periode, som FFR'en dækker, og heller ikke de storstilede projekter, der er omhandlet i artikel 21 i FFR-forordningen.
            
            
               Punkt 17 revideres med henblik på at strømline terminologien med TEUF. Referencen til den fælles erklæring fra Europa-Parlamentet, Rådet og Kommissionen af 4. marts 1975 udgår, da den er forældet.
            
            
               C. Udgifter vedrørende fiskeriaftaler
            
            
               Teksten i den gældende IIA hvad angår bestemmelser vedrørende samarbejde og meddelelse af oplysninger om budgetspørgsmål vedrørende fiskeriaftaler bibeholdes, dog med undtagelse af at der tages højde for, at spørgsmålet (der ikke er et budgetspørgsmål) om deltagelse i konferencer om forhandling af internationale fiskeriaftaler allerede er omhandlet i punkt 25 og 26 i rammeaftalen om forbindelserne mellem Europa-Parlamentet og Europa-Kommissionen af 20. oktober 2010
                  15
               , og det derfor bør undgås at have en parallel tekst i IIA'en.
            
            
               D. Finansiering af den fælles udenrigs- og sikkerhedspolitik 
            
            
               Punkt 20 gengiver teksten i punkt 23 i den gældende IIA.
            
            
               Ordlyden i punkt 21 gengiver i store træk ordlyden i punkt 24 i den gældende IIA, dog med undtagelse af en omrokering af stykker og præcisering af terminologi ("aktioner" fremfor "instrumenter"). Referencen til nødhjælpsreserven slettes med tanke på, at det under det udvidede anvendelsesområde, der er foreslået i artikel 11 i forslaget til FFR-forordning, fortsat vil være muligt at anvende nødhjælpsreserven til presserende styrkelse af budgettet for den fælles udenrigs- og sikkerhedspolitik.
            
            
               Det foreslås i punkt 22 at fastsætte en dato (den 30. november hvert år) for vedtagelsen af den årlige planlægning af de fælles konsultationsmøder, der skal afholdes det efterfølgende år, inden for rammerne af den regelmæssige dialog mellem Europa-Parlamentet og den højtstående repræsentant.
            
            
               E. Institutionernes inddragelse i udviklingspolitiske spørgsmål
            
            
               Bestemmelserne i punkt 23 ændres for at tage højde for den foreslåede opførelse af Den Europæiske Udviklingsfond på Unionens budget.
            
            
               Del III – En forsvarlig økonomisk forvaltning af Unionens midler
            
            
               Punkt 28 og 29 om fælles forvaltning og den årlige evalueringsrapport i den gældende IIA, der er omhandlet i artikel 318 i TEUF, udgår, eftersom disse rapporter nu er omfattet af specifikke bestemmelser i finansforordningen (henholdsvis artikel 41, stk. 3, litra g), og artikel 247, stk. 1, litra e)).
            
            
               Punkt 24 om finansiel programmering gengiver teksten i punkt 30 i den gældende IIA, dog med justeringer med henblik på at strømline datoerne med de i artikel 41, stk. 2, i finansforordningen fastsatte.
            
            
               Afsnit B om agenturer og Europaskoler (punkt 25-28) forbliver uændret sammenlignet med den gældende IIA.
            
            
               Bilag – Interinstitutionelt samarbejde under budgetproceduren
            
            
               De bestemmelser, der er omfattet af bilaget, forbliver uændrede sammenlignet med den gældende IIA, eftersom de har vist sig at udgøre et solidt grundlag for samarbejdet mellem institutionerne, dog med undtagelse af to ændringer:
            
            
               –teksten i punkt 9 for så vidt angår ændringsskrivelser til budgetforslaget strømlines med ordlyden i finansforordningens artikel 42
            
            
               –for at afspejle gældende praksis, og med henblik på at strømline ordlyden med punkt 20 i bilaget, erstattes "implementability" (gennemførlighed) med "executability" (gennemførlighed).
            
            
               2018/0132 (APP)
            
            
               Forslag til
            
         
         
            
               RÅDETS FORORDNING
            
            
               om fastlæggelse af den flerårige finansielle ramme for årene 2021-2027
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 312,
            
            
               under henvisning til traktaten om oprettelse af Det Europæiske Atomenergifællesskab, særlig artikel 106a,
            
            
               under henvisning til forslag fra Europa-Kommissionen,
            
            
               under henvisning til godkendelse fra Europa-Parlamentet
                  16
               ,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)Under hensyntagen til behovet for en passende forudsigelighed med henblik på forberedelse og gennemførelse af investeringer på mellemlang sigt bør den periode, som den flerårige finansielle ramme ("FFR") dækker, fastsættes til syv år regnet fra den 1. januar 2021.
            
            
               (2)De årlige lofter for bevillinger til forpligtelser for hver enkelt udgiftskategori og de årlige lofter for bevillinger til betalinger, som er fastsat i denne forordning, skal overholde lofterne for forpligtelser og egne indtægter, der er fastsat i overensstemmelse med Rådets afgørelse om ordningen for Den Europæiske Unions egne indtægter, som vedtages i henhold til artikel 311, stk. 3, i traktaten om Den Europæiske Unions funktionsmåde ("TEUF").
            
            
               (3)Hvis det er nødvendigt at anvende en garanti for finansiel bistand til medlemsstaterne, der er godkendt i henhold til artikel 208, stk.1,] i Europa-Parlamentets og Rådets forordning EU [xxx/201x] ("finansforordningen")
                  17
               , mobiliseres de nødvendige beløb ud over de lofter, der er fastsat i FFR'en, under overholdelse af loftet over egne indtægter.
            
            
               (4)I FFR'en bør der ikke tages hensyn til budgetposter finansieret med formålsbestemte indtægter som omhandlet finansforordningen.
            
            
               (5)FFR'en bør fastlægges i 2018-priser. Der bør desuden fastsættes regler for årlige tekniske justeringer af FFR'en med henblik på en ny beregning af lofterne og margenerne.
            
            
               (6)Der bør indføres specifik og størst mulig fleksibilitet, således at Unionen kan opfylde sine forpligtelser i overensstemmelse med artikel 323 i TEUF.
            
            
               (7)Følgende særlige instrumenter er nødvendige for at sætte Unionen i stand til at reagere på nærmere beskrevne uforudsete omstændigheder eller muliggøre finansieringen af nøje fastlagte udgifter, som ikke kan finansieres inden for de disponible lofter for et eller flere udgiftsområder som fastsat i FFR'en med henblik på en problemfri afvikling af budgetproceduren: Den Europæiske Fond for Tilpasning til Globaliseringen, Den Europæiske Unions Solidaritetsfond, nødhjælpsreserven, den samlede margen for forpligtelser (EU-reserven), fleksibilitetsinstrumentet og margenen til uforudsete udgifter. Nødhjælpsreserven har ikke til formål at afbøde konsekvenserne af markedsrelaterede kriser, der påvirker landbrugsproduktionen eller -distributionen. Der bør fastsættes specifikke bestemmelser, som giver mulighed for at opføre forpligtelsesbevillinger og tilsvarende betalingsbevillinger på budgettet ud over lofterne i FFR'en, når det er nødvendigt at anvende særlige instrumenter.
            
            
               (8)De nationale rammebeløb til samhørighedspolitikken er fastsat på grundlag af de statistiske oplysninger og prognoser, der anvendes i Kommissionens forslag til denne forordning fra maj 2018. I betragtning af de skønsmæssige usikkerheder og konsekvenserne for de medlemsstater, for hvilke der er fastsat et loft, er det nødvendigt i FFR-perioden at foretage en gennemgang, der sammenligner prognoserne og de faktiske statistiske data, og i tilfælde af væsentlige forskelle justerer de nationale rammebeløb for de berørte medlemsstater og for de relevante FFR-lofter.
            
            
               (9)Der bør fastsættes regler for andre situationer, som gør det nødvendigt at justere FFR'en. Disse justeringer kan vedrøre den forsinkede vedtagelse af nye regler eller programmer under delt forvaltning eller foranstaltninger, der er knyttet til forsvarlig økonomisk styring eller til beskyttelse af Unionens budget i tilfælde af generaliserede mangler i medlemsstaterne for så vidt angår retsstatsprincippet, og som er vedtaget i overensstemmelse med de relevante basisretsakter.
            
            
               (10)Der bør foretages en gennemgang af, hvordan FFR'en fungerer, midtvejs i dens gennemførelse. Der bør tages hensyn til resultaterne af denne gennemgang i enhver revision af forordningen i de resterende år af FFR'en.
            
         
         
            
               (11)Der bør tages højde for nødvendigheden af en revision af FFR'en i tilfælde af en revision af traktaterne, Cyperns genforening eller udvidelse af Unionen og i forbindelse med budgetgennemførelsen.
            
            
               (12)Det kan også være nødvendigt at revidere denne forordning i forbindelse med uforudsete omstændigheder, som ikke kan håndteres inden for de lofter, der er fastsat i FFR'en. Det er derfor nødvendigt at indføre bestemmelser om revision af FFR'en i sådanne tilfælde.
            
            
               (13)Der er også behov for specifikke regler for håndtering af storstilede infrastrukturprojekter, der strækker sig langt ud over den periode, som FFR'en dækker. Det er nødvendigt at fastsætte maksimumbeløb for bidragene fra Unionens almindelige budget til disse projekter for dermed at sikre, at de ikke får betydning for andre projekter, der finansieres over budgettet.
            
            
               (14)Det er nødvendigt at fastsætte generelle regler for det interinstitutionelle samarbejde under budgetproceduren.
            
            
               (15)Kommissionen bør fremlægge et forslag til en ny FFR inden den 1. juli 2025 for at sætte institutionerne i stand til at vedtage dette forslag i tilstrækkelig god tid, inden den efterfølgende FFR skal træde i kraft. I henhold til artikel 312, stk. 4, i TEUF bør de lofter, der er fastsat for det sidste år i denne forordning, fortsat finde anvendelse, hvis forordningen om den nye FFR ikke vedtages inden udløbet af den FFR, der fastlægges i denne forordning —
            
            
               VEDTAGET DENNE FORORDNING:
            
            
               Kapitel 1
                  Almindelige bestemmelser
            
            
               Artikel 1
                  Den flerårige finansielle ramme
            
            
               I denne forordning fastlægges den flerårige finansielle ramme for årene 2021-2027 ("FFR").
            
            
               Artikel 2
                  Overholdelse af lofterne i FFR'en
            
            
               1.Europa-Parlamentet, Rådet og Kommissionen overholder under hver budgetprocedure og i forbindelse med gennemførelsen af budgettet for det pågældende regnskabsår de årlige udgiftslofter, der er fastsat i bilaget ("FFR-lofterne").
            
            
               Underloftet for udgiftsområde III som indføjet i bilaget, berører ikke fleksibiliteten mellem den fælles landbrugspolitiks to søjler. Det justerede loft, der skal anvendes på søjle I i den fælles landbrugspolitik efter overførslerne mellem Den Europæiske Landbrugsfond for Udvikling af Landdistrikterne og de direkte betalinger, fastsættes i den relevante lovgivningsmæssige retsakt, og FFR'en vil blive justeret tilsvarende i overensstemmelse med den tekniske justering, der er omhandlet i artikel 5, i denne forordning.
            
            
               2.Hvis det er nødvendigt at anvende ressourcerne fra de særlige instrumenter, der er omhandlet i artikel 9-14, opføres der forpligtelses- og betalingsbevillinger på budgettet ud over de relevante FFR-lofter.
            
            
               3.Hvis det er nødvendigt at anvende en garanti for finansiel bistand til medlemsstaterne, der er godkendt i henhold til artikel 208, stk.1,] i forordning EU [xxx/201x] ("finansforordningen"), mobiliseres de nødvendige beløb ud over de lofter, der er fastsat i FFR'en.
            
            
               Artikel 3
                  Overholdelse af loftet for egne indtægter
            
            
               4.For hvert af de regnskabsår, som FFR'en dækker, må de samlede nødvendige betalingsbevillinger, efter den årlige justering og under hensyntagen til eventuelle andre justeringer og revisioner samt anvendelsen af artikel 2, stk. 2 og 3, ikke føre til, at opkrævningssatsen for egne indtægter overstiger det loft for egne indtægter, der er fastsat i overensstemmelse med Rådets gældende afgørelse om ordningen for Den Europæiske Unions egne indtægter ("afgørelsen om egne indtægter"), som vedtages i henhold til artikel 311 i TEUF.
            
            
               5.Om nødvendigt nedsættes lofterne i FFR'en for at sikre overholdelsen af det loft for egne indtægter, der er fastsat i overensstemmelse med den gældende afgørelse om egne indtægter.
            
            
               Kapitel 2
                  Justering af FFR
            
            
               Artikel 4
                  Den samlede margen for betalinger
            
            
               1.Hvert år fra og med 2022 justerer Kommissionen som led i den tekniske justering, der er omhandlet i artikel 5, loftet for betalinger for årene 2022-2027 opad med et beløb svarende til differencen mellem gennemførte betalinger og betalingslofterne for FFR'en for året n-1.
            
         
         
            
               2.Enhver justering opad modregnes af en tilsvarende nedsættelse af lofterne for betalinger for året n-1.
            
            
               Artikel 5
                  Tekniske justeringer
            
            
               1.Hvert år foretager Kommissionen forud for budgetproceduren for regnskabsåret n+1 følgende tekniske justeringer af FFR'en:
            
            
               (a)opskrivning til år n+1-priser af lofterne og af de samlede tal for forpligtelsesbevillinger og betalingsbevillinger
            
            
               (b)beregning af den disponible margen under det loft for egne indtægter, der er fastsat i overensstemmelse med den gældende afgørelse om egne indtægter
            
            
               (c)beregning af den samlede margen for betalinger, jf. artikel 4
            
            
               (d)beregning af den samlede margen for forpligtelser (EU-reserven), jf. artikel 12
            
            
               (e)beregning af de beløb, der stilles til rådighed for fleksibilitetsinstrumentet i henhold til artikel 13, stk. 1, andet afsnit
            
            
               (f)beregning af det absolutte beløb for margenen til uforudsete udgifter, jf. artikel 14.
            
            
               2.De tekniske justeringer, der er omhandlet i stk. 1, foretages på grundlag af en fast deflator på 2 % årligt.
            
            
               3.Kommissionen underretter Europa-Parlamentet og Rådet om resultaterne af de tekniske justeringer, der er omhandlet i stk. 1, og om de underliggende økonomiske prognoser.
            
            
               4.Med forbehold af artikel 6, 7 og 8 må der ikke foretages andre tekniske justeringer for det pågældende år, hverken i løbet af regnskabsåret eller i følgende regnskabsår i form af efterfølgende korrektioner.
            
            
               Artikel 6
                  Justeringer af rammebeløbene for samhørighedspolitikken
            
            
               1.Kommissionen foretager i 2024, samtidig med sin tekniske justering for 2025, en gennemgang af alle medlemsstaternes samlede tildelinger under målet om "Investeringer i vækst og beskæftigelse" i samhørighedspolitikken for årene 2025-2027 og anvender den tildelingsmetode, der er fastsat i den relevante basisretsakt, på grundlag af de seneste statistikker, der er til rådighed på det tidspunkt, og på grundlag af en sammenligning for de medlemsstater, for hvilke der er fastsat et loft, mellem det kumulerede nationale BNP for årene 2021-2023 og det kumulerede nationale BNP anslået i 2018. Den justerer disse samlede tildelinger, hvis der er en kumulativ afvigelse på mere end +/-5 %.
            
            
               2.De nødvendige justeringer fordeles ligeligt over årene 2025-2027, og de tilsvarende lofter i FFR'en justeres i overensstemmelse hermed. Betalingslofterne justeres ligeledes i overensstemmelse hermed for at sikre en ordnet udvikling i forhold til forpligtelsesbevillingerne. 
            
            
               3.Den samlede nettovirkning af de justeringer, der er omhandlet i stk. 2, uanset om den er positiv eller negativ, må ikke overstige 4 mia. EUR.
            
            
               Artikel 7
                  Justeringer i forbindelse med foranstaltninger, der er knyttet til forsvarlig økonomisk styring eller til beskyttelse af Unionens budget i tilfælde af generaliserede mangler i medlemsstaterne for så vidt angår retsstatsprincippet
            
            
               Hvis de budgetmæssige forpligtelser vedrørende Unionens fonde i forbindelse med foranstaltninger, der er knyttet til forsvarlig økonomisk styring eller til beskyttelse af Unionens budget i tilfælde af generaliserede mangler i medlemsstaterne for så vidt angår retsstatsprincippet, ophæves i overensstemmelse med de relevante basisretsakter, overføres de tilsvarende suspenderede forpligtelser til de følgende år og de tilsvarende FFR-lofter justeres i henhold hertil.
            
            
               Suspenderede forpligtelser for år n må ikke opføres på budgettet efter år n+2.
            
            
               Artikel 8
                  Justering som følge af nye regler eller programmer under delt forvaltning
            
         
         
            
               Hvis der efter den 1. januar 2021 vedtages nye regler eller programmer under delt forvaltning vedrørende strukturfondene, Samhørighedsfonden, Den Europæiske Landbrugsfond for Udvikling af Landdistrikterne, Den Europæiske Hav- og Fiskerifond, Asyl- og Migrationsfonden, Fonden for Intern Sikkerhed og instrumentet til grænseforvaltning og visumpolitik under fonden for integreret grænseforvaltning, overføres de tildelinger, der ikke anvendes i 2021, til årene 2022-2025 i lige store trancher, og de tilsvarende FFR-lofter justeres i henhold hertil.
            
            
               Kapitel 3
                  Særlige instrumenter
            
            
               Artikel 9
                  Den Europæiske Fond for Tilpasning til Globaliseringen
            
            
               1.Den Europæiske Fond for Tilpasning til Globaliseringen, hvis målsætninger og anvendelsesområde er fastlagt i Europa-Parlamentets og Rådets forordning (EU) XXXX/XX
                  18
               , må ikke overstige et årligt beløb på 200] mio. EUR (i 2018-priser).
            
            
               2.Bevillingerne for Den Europæiske Fond for Tilpasning til Globaliseringen opføres på Unionens almindelige budget som en hensættelse.
            
            
               Artikel 10
                  Den Europæiske Unions Solidaritetsfond
            
            
               1.Den Europæiske Unions Solidaritetsfond, hvis målsætninger og anvendelsesområde er fastlagt i Rådets forordning (EF) nr. 2012/2002
                  19
               , må ikke overstige et årligt beløb på 600] mio. EUR (i 2018-priser). Pr. 1. oktober hvert år skal mindst en fjerdedel af dette årlige beløb stadig være til rådighed til dækning af behov, der måtte opstå indtil årets udgang. Den del af det årlige beløb, der ikke er anvendt i år n, kan anvendes indtil år n+1. Den del af det årlige beløb, der stammer fra det foregående år, anvendes først. Den del af det årlige beløb fra år n, der ikke anvendes i år n+1, bortfalder.
            
            
               2.I undtagelsestilfælde, og hvis de resterende finansielle midler, der er til rådighed for Den Europæiske Unions Solidaritetsfond i det år, hvor den pågældende katastrofe indtræffer, ikke er tilstrækkelige til at dække det bistandsbeløb, der er nødvendigt, kan Kommissionen foreslå, at forskellen finansieres ved hjælp af de årlige beløb, der er til rådighed for det følgende år.
            
            
               Artikel 11
                  Nødhjælpsreserve
            
            
               1.Nødhjælpsreserven kan anvendes til hurtigt at reagere på tredjelandes specifikke behov for nødhjælp inden for Unionen eller i tredjelande som følge af begivenheder, der ikke kunne forudses, da budgettet blev opstillet, navnlig til nødberedskab og støtte til operationer i forbindelse med natur- eller menneskeskabte katastrofer, humanitære kriser, trusler i stor skala mod den offentlige sundhed samt dyre- og plantesundheden, men også, hvis omstændighederne kræver det, i situationer, hvor migrationsstrømmene medfører et særligt stort pres ved Unionens ydre grænser.
            
            
               2.Det årlige beløb, der indgår i reserven, fastsættes til 600 mio. EUR (i 2018-priser) og kan i overensstemmelse med finansforordningen anvendes frem til år n+1. Reserven opføres på Unionens almindelige budget som en hensættelse. Den del af det årlige beløb, der stammer fra det foregående år, anvendes først. Den del af det årlige beløb fra år n, der ikke anvendes i år n+1, bortfalder.
            
            
               Inden den 1. oktober hvert år skal mindst en fjerdedel af det årlige beløb for år n stadig være til rådighed til dækning af behov, der måtte opstå indtil årets udgang.
            
            
               Der må ikke anvendes mere end halvdelen af det beløb, der er til rådighed frem til den 30. september hvert år, på henholdsvis interne og eksterne operationer.
            
            
               Pr. 1. oktober kan den resterende del af det beløb, der er til rådighed, anvendes til enten interne eller eksterne operationer med henblik på at dække behov, der måtte opstå indtil årets udgang.
            
            
               Artikel 12
                  Den samlede margen for forpligtelser (EU-reserve)
            
            
               1.Den samlede margen for forpligtelser (EU-reserven), som skal stilles til rådighed ud over de lofter, der er fastsat i FFR'en for årene 2022-2027, består af følgende:
            
            
               (a)margener, der resterer under FFR-loftet for forpligtelser i år n-1
            
            
               (b)fra 2023 i tillæg til de margener, der er omhandlet i litra a), et beløb, der svarer til frigjorte bevillinger i år n-2, med forbehold af finansforordningens artikel 15].
            
            
               2.Den samlede margen for forpligtelser (EU-reserven) eller en del deraf kan anvendes af Europa-Parlamentet og Rådet inden for budgetprocedurens rammer i henhold til artikel 314 i TEUF.
            
            
               Artikel 13
                  Fleksibilitetsinstrumentet
            
         
         
            
               Fleksibilitetsinstrumentet kan et givet regnskabsår og inden for det angivne beløb finansiere nøje fastlagte udgifter, der ikke kunne finansieres inden for de lofter, der var til rådighed for et eller flere andre udgiftsområder. Med forbehold af andet afsnit fastsættes loftet over det årlige beløb, der er til rådighed for fleksibilitetsinstrumentet, til 1 000 mio. EUR (i 2018-priser).
            
            
               Hvert år forhøjes de årlige beløb, der er til rådighed for fleksibilitetsinstrumentet, med følgende beløb:
            
            
               (a)et beløb svarende til den del af det årlige beløb til Den Europæiske Fond for Tilpasning til Globaliseringen, der er bortfaldet i det foregående år
            
            
               (b)et beløb svarende til den del af det årlige beløb til Den Europæiske Unions Solidaritetsfond, der er bortfaldet i det foregående år i overensstemmelse med artikel 10, stk. 1
            
            
               (c)et beløb svarende til den del af det årlige beløb til nødhjælpsreserven, der er bortfaldet i det foregående år i overensstemmelse med artikel 11, stk. 2.
            
            
               Beløb, der er stillet til rådighed for fleksibilitetsinstrumentet i henhold til andet afsnit, skal anvendes i overensstemmelse med de betingelser, der er fastsat i denne artikel.
            
            
               3.Den uudnyttede del af det årlige beløb, der indgår i fleksibilitetsinstrumentet, kan anvendes frem til år n+3. Den del af det årlige beløb, der stammer fra tidligere år, anvendes først i den rækkefølge, hvori de er blevet overført. Den del af det årlige beløb fra år n, der ikke anvendes i år n+3, bortfalder.
            
            
               Artikel 14
                  Margen til uforudsete udgifter
            
            
               1.Der fastsættes en margen til uforudsete udgifter på op til 0,03 % af Unionens bruttonationalindkomst ud over lofterne i FFR'en som et instrument, der kan anvendes som sidste udvej til at reagere på uforudsete omstændigheder. Det må kun anvendes i forbindelse med et ændringsbudget eller et årligt budget.
            
            
               2.Anvendelsen af margenen til uforudsete udgifter må i et givet år ikke overstige det maksimumbeløb, der er fastsat i de årlige tekniske justeringer af FFR'en, og skal overholde loftet for egne indtægter.
            
            
               3.Beløb, der tilvejebringes ved anvendelse af margenen til uforudsete udgifter, skal i fuldt omfang udlignes i forhold til margenerne for et eller flere udgiftsområder i FFR'en for det aktuelle regnskabsår eller for kommende regnskabsår.
            
            
               4.De beløb, der er udlignet i henhold til stk. 3, anvendes ikke yderligere i forbindelse med FFR'en. Anvendelsen af margenen til uforudsete udgifter må ikke overstige de samlede lofter for forpligtelses- og betalingsbevillinger, der er fastsat i FFR'en, hverken for det aktuelle eller for kommende regnskabsår.
            
            
               Kapitel 4
                  Gennemgang og revision af FFR
            
            
               Artikel 15
                  Revision af FFR
            
            
               1.Med forbehold af artikel 3, stk. 2, artikel 16-20 og artikel 24, kan FFR'en i tilfælde af uforudsete omstændigheder revideres under overholdelse af det loft for egne indtægter, der er fastsat i overensstemmelse med den gældende afgørelse om egne indtægter.
            
            
               2.Som hovedregel skal et forslag om revision af FFR'en i overensstemmelse med stk. 1 forelægges og vedtages inden påbegyndelsen af budgetproceduren for det regnskabsår eller det første af de regnskabsår, revisionen vedrører.
            
            
               3.I forbindelse med et forslag til revision af FFR'en i overensstemmelse med stk. 1 undersøges mulighederne for omfordeling af udgifterne mellem de programmer, der henhører under det af revisionen berørte udgiftsområde, navnlig med hensyn til enhver forventet underudnyttelse af bevillingerne.
            
            
               4.I forbindelse med enhver revision af FFR'en i overensstemmelse med stk. 1 tages der hensyn til mulighederne for at udligne enhver forhøjelse af loftet for et udgiftsområde ved at nedsætte loftet for et andet udgiftsområde.
            
            
               5.I forbindelse med enhver revision af FFR'en i overensstemmelse med stk. 1 skal der fortsat være et rimeligt forhold mellem forpligtelser og betalinger.
            
            
               Artikel 16
                  Midtvejsgennemgang af FFR
            
         
         
            
               Inden den 1. januar 2024 forelægger Kommissionen en gennemgang af, hvordan FFR'en fungerer. Denne gennemgang skal om nødvendigt ledsages af relevante forslag til revision.
            
            
               Artikel 17
                  Revision i forbindelse med budgetgennemførelsen
            
            
               Når Kommissionen underretter Europa-Parlamentet og Rådet om resultaterne af de tekniske justeringer af FFR'en, forelægger den om nødvendigt samtidig forslag om at revidere de samlede betalingsbevillinger, som den under hensyntagen til budgetgennemførelsen skønner er nødvendige for at sikre en forsvarlig forvaltning af de årlige lofter for betalinger og i særdeleshed en ordnet udvikling i forhold til forpligtelsesbevillingerne.
            
            
               Artikel 18
                  Revision af FFR'en i tilfælde af en revision af traktaterne
            
            
               Hvis traktaterne ændres, og hvis dette har budgetmæssige følger, revideres FFR'en i overensstemmelse hermed.
            
            
               Artikel 19
                  Revision af FFR'en i tilfælde af en udvidelse af Unionen
            
            
               Hvis nye medlemsstater tiltræder Den Europæiske Union, revideres FFR'en for at tage hensyn til de udgiftsbehov, der følger af resultatet af tiltrædelsesforhandlingerne.
            
            
               Artikel 20
                  Revision af FFR'en i tilfælde af Cyperns genforening
            
            
               I tilfælde af Cyperns genforening, revideres FFR'en for at tage hensyn til en samlet løsning på Cypernproblematikken og de ekstra finansielle behov, der følger af en genforening.
            
            
               Kapitel 5
                  Bidrag til finansieringen af storstilede projekter
            
            
               Artikel 21
                  Bidrag til finansieringen af storstilede projekter
            
            
               1.Der afsættes et maksimumbeløb på 14 196 mio. EUR (i 2018-priser) til storstilede projekter under Europa-Parlamentets og Rådets forordning XXXX/XX (rumprogrammet)
                  20
                på Unionens almindelige budget for perioden 2021-2027.
            
            
               2.Der afsættes et maksimumbeløb på 5 406 mio. EUR (i 2018-priser) til den internationale termonukleare forsøgsreaktor (ITER) på Unionens almindelige budget for perioden 2021-2027.
            
            
               Kapitel 6
                  Det interinstitutionelle samarbejde under budgetproceduren
            
            
               Artikel 22
                  Det interinstitutionelle samarbejde under budgetproceduren
            
            
               Europa-Parlamentet, Rådet og Kommissionen ("institutionerne") træffer foranstaltninger til at lette den årlige budgetprocedure.
            
            
               Institutionerne samarbejder loyalt under hele budgetproceduren med henblik på at tilnærme deres holdninger til hinanden. Institutionerne samarbejder på alle stadier af proceduren gennem passende interinstitutionelle kontakter for at følge fremskridtet i arbejdet og undersøge, om der er overensstemmelse.
            
            
               Institutionerne sørger for så vidt muligt at samordne deres respektive tidsplaner med henblik på at sikre en sammenhængende og samordnet afvikling af arbejdet indtil den endelige vedtagelse af Unionens almindelige budget.
            
            
               Der kan holdes trepartsmøder på alle stadier af proceduren og på forskellige repræsentationsniveauer afhængig af de forventede drøftelsers karakter. Hver institution udpeger i overensstemmelse med sin egen forretningsorden sine deltagere i hvert møde, definerer sit mandat til forhandlingerne og informerer i god tid de andre institutioner om de nærmere detaljer vedrørende møderne.
            
            
               Artikel 23
                  Budgettets enhed
            
         
         
            
               Alle Unionens og Euratoms udgifter og indtægter er omfattet af Unionens almindelige budget i overensstemmelse med artikel 7] i finansforordningen, herunder udgifter, der skyldes en relevant afgørelse, som Rådet har truffet med enstemmighed efter høring af Europa-Parlamentet inden for rammerne af artikel 332 i TEUF.
            
            
               Kapitel 7
                  Afsluttende bestemmelser
            
            
               Artikel 24
                  Overgangen til den næste flerårige finansielle ramme
            
            
               Kommissionen fremlægger inden den 1. juli 2025 et forslag til en ny FFR.
            
            
               Artikel 25
                  Ikrafttræden
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2021.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Aftale mellem institutionerne om budgetdisciplin og forbedring af budgetproceduren, underskrevet af Parlamentet, Rådet og Kommissionen den 29. juni 1988 (EFT L 185 af 15.7.1988, s. 33).
               
               
                  
                     (2)
                  
                        EUT L 347 af 20.12.2013, s. 884.
               
               
                  
                     (3)
                  
                        EUT C 373 af 20.12.2013, s. 1.
               
               
                  
                     (4)
                  
                        EUT L 103 af 22.4.2015, s. 1.
               
               
                  
                     (5)
                  
                        EUT L 163 af 24.6.2017, s. 1.
               
               
                  
                     (6)
                  
                        COM(2018) 323 af 2.5.2018.
               
               
                  
                     (7)
                  
                        COM(2018) 321 af 2.5.2018. 
               
               
                  
                     (8)
                  
                        COM(2018) 325 af 2.5.2018.
               
               
                  
                     (9)
                  
                        Midtvejsgennemgang/midtvejsrevision af den flerårige finansielle ramme for årene 2014-2020: Et EU-budget med fokus på resultater (COM)2016) 603 final af 14.9.2016).
               
               
                  
                     (10)
                  
                        Europa-Parlamentets og Rådets forordning EUXXX/201X] af …] om de finansielle regler vedrørende Unionens almindelige budget (EUT L af , s. ).
               
               
                  
                     (11)
                  
                        Rådets forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne (EFT L 053 af 23.2.2002, s. 1).
               
               
                  
                     (12)
                  
                        Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme (EUT L 118 af 12.5.2010, s. 1).
               
               
                  
                     (13)
                  
                        COM(2018) 324 af 2.5.2018.
               
               
                  
                     (14)
                  
                        EUT L af , s. .
               
               
                  
                     (15)
                  
                        EUT L 304 af 20.11.2010, s. 47.
               
               
                  
                     (16)
                  
                        EUT C af , s. .
               
               
                  
                     (17)
                  
                        Europa-Parlamentets og Rådets forordning EUXXX/201X] af …] om de finansielle regler vedrørende Unionens almindelige budget (EUT L af , s. ).
               
               
                  
                     (18)
                  
                        EUT L af , s. .
               
               
                  
                     (19)
                  
                        Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EFT L 311 af 14.11.2002, s. 3).
               
               
                  
                     (20)
                  
                        EUT C af , s. .
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 2.5.2018
            COM(2018) 322 final
            BILAG
            til forslag til 
            RÅDETS FORORDNING
            om fastlæggelse af den flerårige finansielle ramme for årene 2021-2027
            
               
         
         
            
               BILAG
               
                  Flerårig finansiel ramme
            
            
                     
                        (mio. EUR - 2018-priser)
                     
                  
               
                     
                        Forpligtelsesbevillinger
                     
                  
                  
                     
                        2021
                     
                  
                  
                     
                        2022
                     
                  
                  
                     
                        2023
                     
                  
                  
                     
                        2024
                     
                  
                  
                     
                        2025
                     
                  
                  
                     
                        2026
                     
                  
                  
                     
                        2027
                     
                  
                  
                     
                        I alt
                        2021-2027
                     
                  
               
                     
                        1. Det indre marked, innovation og det digitale område
                     
                  
                  
                     
                        23 955
                     
                  
                  
                     
                        23 918
                     
                  
                  
                     
                        24 203
                     
                  
                  
                     
                        23 624
                     
                  
                  
                     
                        23 505
                     
                  
                  
                     
                        23 644
                     
                  
                  
                     
                        23 454
                     
                  
                  
                     
                        166 303
                     
                  
               
                     
                        2. Samhørighed og værdier 
                     
                  
                  
                     
                        51 444
                     
                  
                  
                     
                        54 171
                     
                  
                  
                     
                        56 062
                     
                  
                  
                     
                        56 600
                     
                  
                  
                     
                        57 148
                     
                  
                  
                     
                        59 200
                     
                  
                  
                     
                        57 349
                     
                  
                  
                     
                        391 974
                     
                  
               
                     
                        herunder: Økonomisk, social og territorial samhørighed
                     
                  
                  
                     
                        45 597
                     
                  
                  
                     
                        46 091
                     
                  
                  
                     
                        46 650
                     
                  
                  
                     
                        47 212
                     
                  
                  
                     
                        47 776
                     
                  
                  
                     
                        48 348
                     
                  
                  
                     
                        48 968
                     
                  
                  
                     
                        330 642
                     
                  
               
                     
                        3. Naturressourcer og miljø
                     
                  
                  
                     
                        50 323
                     
                  
                  
                     
                        49 580
                     
                  
                  
                     
                        48 886
                     
                  
                  
                     
                        48 097
                     
                  
                  
                     
                        47 326
                     
                  
                  
                     
                        46 575
                     
                  
                  
                     
                        45 836
                     
                  
                  
                     
                        336 623
                     
                  
               
                     
                        herunder: Markedsrelaterede udgifter og direkte betalinger
                     
                  
                  
                     
                        37 976
                     
                  
                  
                     
                        37 441
                     
                  
                  
                     
                        36 946
                     
                  
                  
                     
                        36 346
                     
                  
                  
                     
                        35 756
                     
                  
                  
                     
                        35 176
                     
                  
                  
                     
                        34 606
                     
                  
                  
                     
                        254 247
                     
                  
               
                     
                        4. Migration og grænseforvaltning
                     
                  
                  
                     
                        3 076
                     
                  
                  
                     
                        4 219
                     
                  
                  
                     
                        4 414
                     
                  
                  
                     
                        4 647
                     
                  
                  
                     
                        4 719
                     
                  
                  
                     
                        4 846
                     
                  
                  
                     
                        4 908
                     
                  
                  
                     
                        30 829
                     
                  
               
                     
                        5. Sikkerhed og forsvar
                     
                  
                  
                     
                        3 154
                     
                  
                  
                     
                        3 229
                     
                  
                  
                     
                        3 183
                     
                  
                  
                     
                        3 281
                     
                  
                  
                     
                        3 517
                     
                  
                  
                     
                        3 743
                     
                  
                  
                     
                        4 216
                     
                  
                  
                     
                        24 323
                     
                  
               
                     
                        6. Naboområder og verden
                     
                  
                  
                     
                        14 765
                     
                  
                  
                     
                        14 831
                     
                  
                  
                     
                        15 002
                     
                  
                  
                     
                        15 290
                     
                  
                  
                     
                        15 711
                     
                  
                  
                     
                        16 298
                     
                  
                  
                     
                        17 032
                     
                  
                  
                     
                        108 929
                     
                  
               
                     
                        7. Europæisk offentlig forvaltning
                     
                  
                  
                     
                        10 388
                     
                  
                  
                     
                        10 518
                     
                  
                  
                     
                        10 705
                     
                  
                  
                     
                        10 864
                     
                  
                  
                     
                        10 910
                     
                  
                  
                     
                        11 052
                     
                  
                  
                     
                        11 165
                     
                  
                  
                     
                        75 602
                     
                  
               
                     
                        herunder: Institutionernes administrative udgifter
                     
                  
                  
                     
                        8 128
                     
                  
                  
                     
                        8 201
                     
                  
                  
                     
                        8 330
                     
                  
                  
                     
                        8 432
                     
                  
                  
                     
                        8 412
                     
                  
                  
                     
                        8 493
                     
                  
                  
                     
                        8 551
                     
                  
                  
                     
                        58 547
                     
                  
               
                     
                        FORPLIGTELSESBEVILLINGER I ALT
                     
                  
                  
                     
                        157 105
                     
                  
                  
                     
                        160 466
                     
                  
                  
                     
                        162 455
                     
                  
                  
                     
                        162 403
                     
                  
                  
                     
                        162 836
                     
                  
                  
                     
                        165 358
                     
                  
                  
                     
                        163 960
                     
                  
                  
                     
                        1 134 583
                     
                  
               
                     
                        i % af BNI
                     
                  
                  
                     
                        1,12 %
                     
                  
                  
                     
                        1,13 %
                     
                  
                  
                     
                        1,13 %
                     
                  
                  
                     
                        1,12 %
                     
                  
                  
                     
                        1,11 %
                     
                  
                  
                     
                        1,11 %
                     
                  
                  
                     
                        1,09 %
                     
                  
                  
                     
                        1,11 %
                     
                  
               
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        BETALINGSBEVILLINGER I ALT
                     
                  
                  
                     
                        150 168
                     
                  
                  
                     
                        151 482
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        160 631
                     
                  
                  
                     
                        1 104 805
                     
                  
               
                     
                        i % af BNI
                     
                  
                  
                     
                        1,07 %
                     
                  
                  
                     
                        1,07 %
                     
                  
                  
                     
                        1,12 %
                     
                  
                  
                     
                        1,10 %
                     
                  
                  
                     
                        1,09 %
                     
                  
                  
                     
                        1,08 %
                     
                  
                  
                     
                        1,07 %
                     
                  
                  
                     
                        1,08 %
                     
                  
               
                     
                        Disponibel margen
                     
                  
                  
                     
                        0,22 %
                     
                  
                  
                     
                        0,22 %
                     
                  
                  
                     
                        0,17 %
                     
                  
                  
                     
                        0,19 %
                     
                  
                  
                     
                        0,20 %
                     
                  
                  
                     
                        0,21 %
                     
                  
                  
                     
                        0,22 %
                     
                  
                  
                     
                        0,21 %
                     
                  
               
                     
                        Loft for egne indtægter i procent af BNI (*)
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
                  
                     
                        1,29 %
                     
                  
               
                     
                        (*)Disse procentsatser er med forbehold af loftet i den gældende afgørelse om egne indtægter.